Matovič, Igor, podpredseda vlády a minister financií SR (2021-05-27):
Ďakujem pekne. Ono sa asi v niektorých veciach budem opakovať, ale keď by som aj mohol tak trošku zhrnúť tú rozpravu v prvom čítaní, tak ono zo strany opozície je to v podstate normálne. Zo strany opozície alebo z tej časti opozície, ktorá 12 rokov vládla a vo veľkom rozkrádala Slovensko a vydala Slovensko doslova do rúk mafie, či už orgány činné v trestnom konaní, alebo, alebo iné inštitúcie, tak ja to vidím skôr tak, že v podstate závidia, že nie sú na našom mieste, že by vo veľkom mohli tie miliardy euro rozkrádať pod rúškom akože boja proti COVID-u. Čiže toto vidím ako takú motiváciu tých nejakých jedovitých rečí a to vidím aj motiváciu zo strany niektorých fašistov v tejto sále. Že veľmi radi by boli pri tom, ono v podstate aj v Banskobystrickom kraji boli pri tom, len to boli teda omnoho menšie čísla, ix núl bolo dole. A ukázali to, keď aj boli schopní za euro predať stroje, ktoré patrili správe ciest a ktoré mali teda státisícovú hodnotu, tak urobili biznis. A teraz keď si predstavia, že by tam pridali k tomu šesť núl, tak to by sa nám len panenky otáčali, jak by rozpočet teraz cuckali. A to je motivácia, prečo takéto jedovité reči, lebo jednoducho hovorí sa, že podľa seba súdim teba, tak si rovno myslia, že teda my sme rovnakí zlodeji, ako by boli oni alebo ako sú tí, ktorí vládli. Čiže tam je táto motivácia. Pri strane SaS naozaj ma mimoriadne mrzí tento populistický prístup. A teraz som tu rozmýšľal, že či potom by nebolo správne, aby aj my sme sa teda takto zachovali úplne rovnako, že povedať si, že tak keď teda SaS je hlasom rozumu, hovorí, v našej koalícii, tak počúvajme rozum. Nezahlasujme za ten rozpočet. Čo poviete, koaliční poslanci z ostatných strán? No nechajme to tak. A nechajme vlastne ten hlas rozumu, stranu SaS, nech sa teda postaví pred ľudí a nech vysvetlia tým reštauráciám, prevádzkam, cestovnému, cestovného ruchu, všetkým tým desiatkam tisíc podnikateľom, ktorým sa prepláca nájom. Nech vysvetlia tým podnikateľom, ktorým sa poskytujú úvery a garancie na úvery, tým dôchodcom, chorým, nezamestnaným, ktorým teda nechcú dať peniaze do Sociálnej poisťovne, tým organizáciám verejnej správy rozpočtovým, ktoré majú výpadky príjmov, či to je správa letiskových služieb, či jak sa to nazýva, letiská, ktoré jednoducho nemajú zákazníkov a my im musíme jednoducho prispieť, lebo COVID, nech vysvetlia tým policajtom, ktorí majú nárok na odchodné, nech vysvetlia tým zdravotným sestrám, lekárom, mamičkám, oteckom na pandemickej rodičovskej, chorým ľuďom na péenke a óčeerke, tým ľuďom, ktorí sa chcú očkovať, ešte teda síce ich nie je veľa, ale tým, ktorí sa očkovať chcú, ktorým nechcú preplatiť vakcíny, nech vysvetlia tým ľuďom, ktorí ten COVID dostali a spoliehajú sa, že dostanú tie protilátky, regeneron, ktorý im nechcú kúpiť, nech tým, ktorí prepadli cez poslednú sociálnu sieť záchrannú a kde dostávajú SOS dotácie, ktoré navrhujú, aby sme neplatili. Nech vysvetlia Európskej komisii, že my vlastne tie peniaze z plánu obnovy nechceme, lebo hovoria, že ani teda tú, prostriedky, ktoré potrebujeme na čerpanie plánu obnovy takisto nemáme dať do rozpočtu. Nechajme to na ten hlas rozumu. Čiže áno, paradoxne, ako minister financií ja navrhujem poslancom troch koaličných strán, riaďme sa hlasom rozumu. Nezahlasujme za ten rozpočet. Nechajme to tak. Nechajme na nich, nech sa teraz vyfarbia, nech sa postavia ako hrdinovia pred ľudí a povedia, že si za tým stoja. Že zajtrajším dňom COVID na Slovensku neexistuje, lebo hlas rozumu to schválil, lebo takto oni rozhodli, lebo oni sú hlas rozumu. Toto je hlas hlúposti! Hlas asociálnosti a mimoriadne podlej populistickej politiky a veľmi ma to mrzí, páni a dámy! Čiže chcete mať toho čierneho Petra? Ja som za. Zoberte si ho do vlastných rúk a postavte sa pred ľudí a čestne im povedzte, že si nezaslúžia tú pomoc. Tie zdravotné sestry a lekári, ktorí sa tu rok starajú o, tých 15 mesiacov o tých pacientov na COVID oddeleniach, že si to nezaslúžia, tie peniaze a tú pomoc, ten príplatok alebo tie nemocnice za tie COVID oddelenia. Buďte hrdinovia, majte tú odvahu a postavte sa pred tých ľudí! A ja mám fakt, som nadobudol pocit počas tejto rozpravy, že by sme nemali tu robiť užitočných idiotov. Viac jako rok sme robili užitočných idiotov strane SaS. My ostatné tri politické strany v koalícii. Oni boli vždy za pekných. Na vláde hlasovali za opatrenia, potom prišli pred kamery hovoriť, že jak to je zlé. Jako by sme to mali robiť inak. Keď bolo treba potiahnuť, keď bolo treba sa postaviť za nepopulárne opatrenie, že zatvárame reštaurácie, oni prišli, nie, reštaurácie treba otvoriť. Kto to kedy videl? Ukážte mi niektorú krajinu v Európe alebo na svete, kde koaličný líder, predseda koaličnej strany, ktorá potrebuje, aby držala spolu, ide na protivládnu demonštráciu podporiť tých protestujúcich. Kto to kedy videl? Tri strany... (potlesk, zaznievanie gongu) tri strany a všetci poslanci a politici týchto troch strán, ktoré sme držali spolu a nepodrážali sme si nohy, sme boli za užitočných idiotov hlasu rozumu v tejto koalícii. Tak si hovoria. 15 mesiacov sme si nechali srať na hlavu, s prepáčením. Robili z nás hlupákov, ktorí ľuďom chcú brať slobodu. Ktorí sa vyžívajú v tom, že ľuďom ubližujú. Ktorí sa vyžívajú v tom, že zatvárajú reštaurácie, že zatvárajú kiná alebo obchody. Ktorí to robia len tak z roztopaše. Ktorí sa vyžívajú v tom, že sa ľuďom špárame v nose a hľadáme im tam ten COVID. Toto z nás 15 mesiacov robili a teraz chcú spraviť z nás tých nezodpovedných lajdákov, ktorým nezáleží na našich deťoch a vnúčatách. Som za to, aby sme nepodporili tento rozpočet! (Potlesk.) Nepodporme ho! Nechajme im, nech si to vylížu až do dna. Nech ukážu, akým sú hlasom rozumu. Nech sa postavia pred ľudí, keď hovoria, že na toto všetko sú peniaze v rozpočte. Toto bola ich argumentácia v priebehu posledných dvoch týždňov. Veď tam je miliardová rezerva na to. Prečo by sme mali byť takí hlúpi? Prečo by sme znova mali si dať ten chomút bláznov na krk, aby oni boli tí najkrajší, najlepší, najzodpovednejší? Pýtam sa všetkých poslancov ZA ĽUDÍ, SME RODINA aj OĽANO. Boris hovorí, že zahlasuje, ale to je to, to je, ja si myslím, že dokopy už tí poslanci troch zodpovedných strán v tejto koalícii trpíme tým štokholmským syndrómom. Že tu je niekto, kto si povedal, že nám ten chomút hlúposti bude neustále nasadzovať na krk, a my stále to zobereme, lebo sme naozaj len my zodpovední a si uvedomujeme, že naozaj nám záleží na osude tejto krajiny, na osude našich detí a vnúčat, a niekto si povedal, že na úkor svojich koaličných partnerov tu bude robiť systematicky počas trvania tejto koalície populistickú politiku, lebo ide predsa len o percentá. My ostatní sme bojovali 15 mesiacov za zdravie a životy. Držali sme basu a stáli sme pri sebe. Keď sa pozrete späť, medzi tými tromi stranami pri opatreniach, ktoré sme presadzovali a ktoré sme, o ktorých sme ako koalícia rozhodovali, sme si nohy nepodrážali a držali sme sa. Áno, nebolo to príjemné a naozaj si veľmi vážim postoj Borisa Kollára osobne aj strany SME RODINA. (Potlesk.) Keď vznikala táto koalícia, úprimne hovorím, myslel som si, že to bude najslabší prvok tejto koalície. Že toto budú ľudia, ktorí budú sa snažiť využívať takéto situácie na, by som povedal, populizmus a získavať na tom body. Mohli to urobiť, mohli mať teraz 20 %. Ale ukázali svojím postojom, že naozaj im bolo cennejšie zdravie a životy ľudí ako percentíčka svojej vlastnej popularity, a za toto klobúk dole, Boris aj všetci poslanci SME RODINA. (Potlesk.) Rovnako s menšími chybami, ale to beriem, že tí ľudia, ktorí, ktorí najviac podrývali koalíciu, už odišli z poslaneckého klubu ZA ĽUDÍ. Rovnako som cítil tú podporu aj z tejto strany. Ale kde som vedel, že keď bude možnosť si buchnúť a robiť niečo populistické proti vlastným partnerom v koalícii, bohužiaľ, boli práve tí, na ktorých som sa najviac spoliehal pri vzniku tejto koalície, a to boli poslanci a politici alebo líder strany SaS. (Ruch v sále. Zaznievanie gongu.) Nie, Boris Kollár nesľuboval po voľbách vernosť až za hrob v tejto koalícii mne ako lídrovi vtedy tej vlády. Ale bol to práve Richard Sulík, predseda strany SaS, ktorý to urobil, ale nakoniec ukázal, že to DNA rozbíjača vlád má hlboko v sebe skryté a mne je naozaj ľúto, že ste nedokázali odolať pokušeniu v situácii, keď naozaj Slovensko sa nachádza v najťažšej kríze od prvej svetovej vojny po zdravotnej stránke, odložiť bokom tú ľúbivú snahu získavať percentíčka na úkor svojich koaličných partnerov a nedokázali ste povýšiť životy a zdravie ľudí nad svoj vlastný politický záujem. Mrzia ma, naozaj ma mrzia, mimoriadne ma mrzia vyhlásenia napríklad aj predsedníčky poslaneckého klubu SaS, kde povedala, že ľudia nad 65 rokov si nezaslúžia vakcínu, lebo oni už vlastne pre túto krajinu nič neprodukujú. (Výkriky z pléna. Zaznievanie gongu.) Naozaj ma mrzia... (Prerušenie vystúpenia predsedajúcim.)